กบข.ตั้งเป้าปีนี้3%
กบข.รับมือตลาดหุ้นการเงินผันผวน สงครามการค้า คาดผลตอบแทนปีนี้ลดลงจากปีก่อนเหลือเพียง 2-3% แต่มั่นใจยังสูงกว่าตลาด
8 ก.ย. 2561

กบข.รับมือตลาดหุ้นการเงินผันผวน สงครามการค้า คาดผลตอบแทนปีนี้ลดลงจากปีก่อนเหลือเพียง 2-3% แต่มั่นใจยังสูงกว่าตลาด
นายวิทัย รัตนากร เลขาธิการกองทุนบำเหน็จบำนาญข้าราชการ หรือ กบข. เปิดเผยว่า ในปี 2561 กบข. คาดว่าจะสามารถบริหารกองทุนมีผลตอบแทนอยู่ที่ 2-3% ลดลงจากปีก่อนที่มีผลตอบแทนอยู่ที่ 6.42% เนื่องจากการลงทุนในตลาดหุ้นปีนี้ได้รับผลกระทบจากปัจจัยภายนอก เช่น สงครามการค้าสหรัฐและจีน ตลาดเงินทั้งโลกผันผวน จากปีก่อนภาพรวมตลาดหุ้นมีอัตราการเติบโตที่ 20-30% แต่ปีนี้ตลาดหุ้นเป็นขาลง
อย่างไรก็ดี ถือว่าภาพรวมผลตอบแทนของ กบข. ในปีนี้ยังสูงกว่าตลาดและสูงกกว่าอัตราเงินเฟ้อ ซึ่งปัจจุบันภาพรวมผลตอบแทนยังอยู่ที่ 1% กว่า แต่เชื่อแนวโน้มตลาดหุ้นที่เหลือก่อนสิ้นปีนี้จะดีขึ้น จากบรรยากาศความชัดเจนทางการเมือง การเลือกตั้งใหม่ ซึ่งปกติก่อนมีการเลือกตั้งหุ้นจะขึ้น และเชื่อว่าหลังจากนี้เศรษฐกิจไทยจะดีขึ้นอย่างต่อเนื่อง กับเรื่องปัญหาค่าเงินในอินโดนีเซีย ตุรกี จะมีผลให้นักลงทุนโยกเงินจากประเทศเกิดใหม่เข้ามาลงทุนในประเทศไทยมากขึ้น สะท้อนจากค่าเงินบาทที่แข็งค่าขึ้น จึงคาดว่าภาพรวมผลตอบแทนในปีนี้ของ กบข. น่าจะอยู่ที่ 2-3%
"จะบริหารผลตอบแทนแบบระยะยาว 3 ปี เหมือนการลงทุนในแอลทีเอฟ ที่จะไม่มีใครมาดูเรื่องผลตอบแทนเป็นรายปี" นายวิทัย กล่าว